Predkladacia správa

 
Jednotný programový dokument NUTS II – Bratislava Cieľ 3 na roky 2004 – 2006 vypracoval riadiaci orgán pre JPD Cieľ 3,  t.j. Ministerstvo práce, sociálnych vecí a rodiny SR v zmysle NARIADENIA RADY (ES) č. 1784/1999 o Európskom sociálnom fonde a NARIADENIA RADY (ES) č. 1260/1999 zo dňa 21. júna 1999, ustanovujúceho všeobecné podmienky štrukturálnych fondov. Materiál je predložený na rokovanie vlády na základe uznesenia vlády SR č. 612 zo dňa 23. júna 2004.

Jednotný programový dokument NUTS II – Bratislava Cieľ 3 predstavuje ucelený programový dokument obsahujúci  vecné zameranie činnosti v oblasti ľudských zdrojov,  predpokladaný finančný plán, vrátane participácie slovenskej strany a príspevku z ESF a implementačné ustanovenia informujúce o systéme riadenia, kontroly a monitorovania údajov.
 
Jednotný programový dokument NUTS II – Bratislava Cieľ 3 obsahuje základnú charakteristiku kraja, analýzu situácie v oblasti ľudských zdrojov v Bratislavskom kraji, definuje globálny cieľ, špecifické ciele, navrhuje priority a opatrenia, prostredníctvom ktorých chce dosiahnuť určené ciele.
  
Indikatívny finančný plán vyjadruje podiel Spoločenstva, národných verejných zdrojov a národných súkromných zdrojov na financovaní priorít Jednotného programového dokumentu NUTS II – Bratislava Cieľ 3.
 
Súčasťou materiálu je taktiež ex-ante overenie doplnkovosti pre Cieľ 3. V zmysle článku 11 všeobecného nariadenia doplnkovosť je jedným zo zásadných princípov čerpania finančnej pomoci z Európskej únie. 
 
Podstatou pri overovaní doplnkovosti je skutočnosť, že prostriedky ESF nesmú nahrádzať verejné alebo iné rovnocenné štrukturálne výdavky členského štátu a zároveň musí členský štát zabezpečiť, že priemerné ročné výdavky programovacieho obdobia (t.j. 2004 – 2006) musia byť najmenej rovné priemerným ročným výdavkom v danej oblasti dosiahnutým v predchádzajúcom období (t.j. 2000 – 2001).
 
JPD Cieľ 3 bol oficiálne schválený rozhodnutím Komisie Európskych spoločenstiev dňa 8. júla 2004.